இதுவரை சொல்லாதது எது என்று சாமி யோசித்தான். “சம்பத் தாம்பரம் லைப்ரரிக்குப் போய் கதைபுஸ்தகம் எடுத்துண்டுவந்து குடுப்பான். இஷ்டத்துக்கு எடுத்துண்டு வரமாட்டான். அதிலியும் ஒரு ‘பாட்டர்ன்’ வைச்சிருப்பான். சரித்திரக்கதைகளா ஒருமாசம். துமிலனுடைய ஹாஸ்யக்கதைகளின் வரிசை. தமிழ்வாணனின் துப்பறியும் கதைகள். சிறுகதைத் தொகுப்புகள். இப்படி கணக்குவழக்கு இல்லாம எவ்வளவு படிச்சோம்? சிலசமயம் கதையைவிட அதை நாம டிஸ்கஸ் பண்ணினது இன்னும் சுவாரசியம். நம்ம ரெண்டுபேருக்கும் ஒருகதை பிடிச்சிருந்தா அது ‘கான்ஸ்டப்ல் கந்தசாமி’ மாதிரி நிஜமாவே நல்லகதையா இருக்கும்.”